Virallinen lehti nro C 020 , 20/01/1997 s. 0146



B4-1346, 1367, 1392, 1417 ja 1428/96 Päätöslauselma Itä-Zairen tilanteesta Euroopan parlamentti, joka - ottaa huomioon Euroopan unionin neuvoston julkilausumat, erityisesti 21. ja 25. lokakuuta 1996 annetut julkilausumat Afrikan suurten järvien kriisistä, sekä yhteisen toiminnan 22. päivältä marraskuuta 1996, - ottaa huomioon aiemmat päätöslauselmansa Itä-Zairen tilanteesta, erityisesti 24. lokakuuta 1996 antamansa päätöslauselman Zairen itäosan pakolaisten tilanteesta ((Kyseisen päivän istunnon pöytäkirja, osa II, kohta 11 g.)) ja 13. marraskuuta 1996 antamansa päätöslauselman Itä-Zairen tilanteesta ((Kyseisen päivän istunnon pöytäkirja, osa II, kohta 5.)), - ottaa huomioon Yhdistyneiden kansakuntien turvallisuusneuvoston päätöslauselmat 1078 ja 1080 monikansallisten joukkojen perustamisesta suurten järvien alueelle, A. on huolissaan niiden satojen tuhansien pakolaisten ja hätäsiirtolaisten kohtalosta, jotka edelleen ovat hajaantuneena Itä-Zairen alueella ja joita uhkaavat yhä jatkuvat taistelut, aliravitsemus ja sairaudet ja jotka eivät saa minkäänlaista humanitaarista apua, B. on pahoillaan, että huolimatta YK:n turvallisuusneuvoston 15. marraskuuta 1996 antamasta päätöslauselmasta ja OAU:n pyynnöistä monikansallisia joukkoja ei vieläkään ole perustettu - lukuun ottamatta Ugandassa olevaa 300 kanadalaista sotilasta - ja on hämmästynyt siitä, että alun perin 10 000 sotilaan joukot on supistettu esikuntaan Ugandassa, C. on järkyttynyt viimeaikaisista raporteista, jotka koskevat Itä-Zairessa tapahtuneita julmuuksia ja pakolaisten joukkomurhia, ja on erityisesti järkyttynyt useista pakolaisten ja hätäsiirtolaisten joukkohaudoista Goman alueella, D. on pahoillaan, että toisaalta Yhdysvaltojen omaksuma kanta ja toisaalta yhtenäisyyden puute EU:n neuvostossa ovat pysähdyttäneet monikansallisten joukkojen etenemisen, E. katsoo, että kriisin pysyvää ratkaisua ei voida löytää, ellei Arushaan perustetun kansainvälisen tuomioistuimen anneta suorittaa tehtäviään ja ellei humanitaaristen rikosten tekijöitä saada oikeuteen; 1. Toteaa yhteenottojen laajentumisen sekä sellaisten poliittisten aloitteiden puutteen, joilla yritettäisiin aikaansaada konfliktille rauhanomainen ratkaisu, ja esittää kiireellisen vetoomuksen kaikille konfliktin osapuolille, jotta julistettaisiin välittömästi aselepo ja noudatettaisiin sitä, jotta kansainväliset avustusjärjestöt voisivat päästä pakolaisten luokse ja auttaa heidät turvaan; 2. Katsoo, että ei voida hyväksyä, että humanitaarista apua pakolaisille vievien kansainvälisten joukkojen lähettäminen on estetty, ja toistaa olevansa vakuuttunut siitä, että ainoastaan kansainvälisten joukkojen avulla voidaan toimittaa humanitaarista apua Itä-Zaireen ja helpottaa jäljellä olevien pakolaisten vapaaehtoista paluuta alkuperämaahansa ja hätäsiirtolaisten paluuta; 3. Uskoo, että Itä-Zairen pattitilanne on jälleen todiste sekä YK:n turvallisuusneuvoston jäsenvaltioiden, jotka eivät kykene minkäänlaiseen toimintaan, että Euroopan unionin, jolta puuttuu aloitteellisuutta ja kokonaisvaltainen lähestymistapa, poliittisen tahdon puutteesta; 4. Kehottaa EU:ta viipymättä soveltamaan 22. marraskuuta 1996 hyväksyttyä yhteistä toimintaa siinä tarkoituksessa, että turvallisuusneuvoston päätöslauselma monikansallisten joukkojen sijoittamisesta Itä-Zaireen voidaan panna täytäntöön; 5. Pyytää suurten järvien alueen hallituksia hyväksymään monikansallisten joukkojen sijoittamisen ja toimimaan täysipainoisesti yhteistyössä YK:n turvallisuusneuvoston mahdollisten päätöslauselmien suhteen sekä antamaan pyydettäessä apua humanitaaristen avustustoimien toteuttamisessa; 6. On vakuuttunut, että ilman kokonaisvaltaista poliittista ratkaisua alueen kaikkien maiden osalta tilanne pysyy räjähdysalttiina ja kansojen kärsimykset jatkuvat, ja vahvistaa tarpeen järjestää konferenssi Yhdistyneiden kansakuntien ja Afrikan yhtenäisyysjärjestön suojeluksessa, jotta voidaan määrittää rauhan ja kestävän vakauden ehdot suurten järvien alueella; 7. Pyytää selvittämään, kuka on vastuussa pikateloituksista, jotka tulivat ilmi joukkohautojen löytyessä Goman alueelta; 8. Katsoo, että Euroopan unionin olisi tuettava suurimittaista aloitetta kokonaisvaltaisesta lähestymistavasta alueen ongelmiin, jotta vältettäisiin epävakaasta tilanteesta johtuvat lisäriskit, ja että täysipainoisen tuen Arushan kansainväliselle tuomioistuimelle olisi oltava siinä olennaisen tärkeänä osana; 9. Kehottaa komissiota ryhtymään voimakkaampiin taloudellisiin ja käytännön ponnisteluihin, mm. lähettämällä euroopalaisia tarkkailijoita Ruandan oikeusjärjestelmän elvyttämiseksi ja oikeuslaitoksen moitteettoman toiminnan tukemiseksi; 10. Kehottaa nykyisen umpikujan vuoksi Dublinin Eurooppa-neuvostoa tarttumaan ensisijaisesti tähän kysymykseen; 11. Kehottaa puhemiestään välittämään tämän päätöslauselman komissiolle, neuvostolle, Ruandan, Zairen, Burundin, Tansanian, Ugandan ja Kenian hallituksille sekä OAU:lle, YK:n turvallisuusneuvostolle, Yhdysvaltojen hallitukselle, AKT-maiden ja EU:n yhteiskokoukselle ja Ruandan kansainväliselle tuomioistuimelle.